Linje 7A

Linje 7A er en buslinje i København, der kører mellem Rødovrehallen og Ny Ellebjerg Station. Linjen af en del af Movias A-busnet og er udliciteret til Anchersen, der driver linjen fra sit garageanlæg på Jernholmen på Avedøre Holme. Med ca. 4,8 mio. passagerer i 2022 er den en af de mest benyttede af Movias buslinjer. Linjen betjener blandt andet Rødovre, Valby, Vesterbro, Sydhavnen og Kongens Enghave.

Linjen blev oprettet i 2019 som en del af indførelsen af Nyt Bynet efter åbningen af Cityringen. Den erstattede dele af linje 6A, 14, 26 og 34.

Historie 

Baggrunden for oprettelsen af linje 7A var åbningen af metrostrækningen Cityringen 29. september 2019. Det fik betydning for mange buslinjer, så derfor ændrede Movia det københavnske busnet 13. oktober 2019 til det, de kaldte for Nyt Bynet. Grundlaget for ændringerne blev skabt i forbindelse med udarbejdelse af Trafikplan 2016, der blev godkendt af Movias bestyrelse 23. februar 2017. Her blev der skitseret en række ændringer af A-busnettet, heriblandt oprettelsen af en ny linje 7A fra Rødovre Centrum via Roskildevej, Hovedbanegården og Teglholmen til Ny Ellebjerg st. Strækningen fra Rødovre til hovedbanegården ville erstatte en del af linje 6A, om end med en omlægning omkring den nye Frederiksberg Allé st. på Cityringen. Kørslen gennem Sydhavnen til Teglholmen og Ny Ellebjerg st. skulle ses som en forløber for Sydhavnsmetroen, der da forventedes åbnet omkring 2024. Planerne blev efterfølgende mere konkrete med præsentationen af Nyt Bynet i januar 2018 med enkelte efterfølgende ændringer. For linje 7A var der den forskel, at den planlagte endestation ved Rødovre Centrum blev ændret til linje 6A's hidtidige endestation ved Rødovrehallen.

Linje 7A kørte fra starten af døgnet rundt, så de første officielle afgange var 13. oktober 2019 kl. 0.05 fra Rødovrehallen og kl. 0.15 fra Ny Ellebjerg st. Der blev fri ind- og udstigning af alle døre, der blev indført på alle de københavnske A-busser ved samme lejlighed. Materiellet kom til at bestå af 11 13,7 m-busser af typen Scania CK280UB/Slupsk fra linje 6A, seks tilsvarende busser fra linje 1A og syv 13,7 m-busser af typen Volvo B12BLE-61/Vest fra linje 350S. Sidstnævnte fik udskiftet de blå S-bushjørner med røde A-bushjørner.

Ved oprettelsen erstattede linje 7A den vestlige gren af linje 6A, der blev afkortet fra Rødovrehallen til Nørreport st. Men hvor linje 6A havde kørt direkte ad Vesterbrogade, kom linje 7A til at køre ad Pile Allé og Frederiksberg Allé forbi Frederiksberg Allé st. På den måde kom den så også til at erstatte et stykke af linje 26, der omlagdes. Det var ellers meningen, at linje 7A fra starten skulle have kørt ad Vesterbrogade - Platanvej - Frederiksberg Allé, men Platanvej var spærret for buskørsel på det tidspunkt. Først et halvt års tid senere, 16. maj 2020, kom linjen til at køre ad Vesterbrogade og Platanvej som planlagt. Ændringerne betød dog under alle omstændigheder, at et stykke af Vesterbrogade mistede sin busbetjening.

Strækningen fra Hovedbanegården til Teglholmen erstattede en del af linje 34, der afkortedes til Bella Center st. Strækningen fra Teglholmen til Ny Ellebjerg st. erstattede i princippet en del af linje 14, men på grund af arbejder på Teglværksbroen var den linje i forvejen afkortet til Teglholmen. Den blev så nu afkortet yderligere til Nørreport st. Arbejdet betød imidlertid også, at linje 7A ikke kunne komme til at køre ad Teglholmsgade, Teglværksbroen og Sluseholmen som planlagt. I stedet måtte den til at begynde med køre ad Teglholmsgade, i en sløjfe mod uret ad Teglholm Allé - Teglholm Tværvej - Støberigade og retur ad Teglholmsgade mod både Rødovrehallen og Ny Ellebjerg st. Først fra 22. juli 2020 kunne der køres over Teglværksbroen.

I foråret 2020 indgik linje 7A i Movias udbud A19X med krav om, at den vindende entreprenør skulle indsætte emissionsfri busser. Det ville sige, at de ikke måtte udlede CO2, NOx og partikler som de hidtidige dieselbusser men i stedet kunne være el- eller brintbusser. Årsagen til det var, at Københavns Kommune i 2018 havde besluttet, at alle buslinjer i kommunen skal være el- eller nulemisionsbusser senest i 2025. Udbuddet blev afgjort i januar 2021, hvor det blev besluttet, at Anchersen skulle overtage driften af linjen fra den hidtidige entreprenør Arriva fra 13. februar 2022. Det blev desuden besluttet, at linje 7A skulle trafikeres af 25 elbusser, hvilket vil spare de berørte kommuner for 2.500 tons CO2 om året. Anchersen valgte at indsætte MAN Lion's City 12E, der oplades på garageanlægget. De nye busser er kortere end de gamle, da en nedgradering af linje 7A fra 13,7 m-busser til 12 m-busser også var en del af udbuddet. Sammen med Anchersens overtagelse af driften blev de nye elbusser indsat den 13. februar 2022.

Ved køreplansskiftet 26. juni 2022 omlagdes linje 7A ad Pile Allé - Frederiksberg Allé, så den igen kom til at betjenes alléen i hele dens længde. Til gengæld blev linje 26 omlagt til at køre direkte ad Vesterbrogade, så stykket uden busbetjening fik det igen.

22. september 2022 blev linje 7A afkortet fra Ny Ellebjerg st. til Sjælør st. på grund af vejarbejde på Carl Jacobsens Vej. I første omgang betød det en større sløjfekørsel ad Sydhavns Plads - Enghavevej - Vigerslev Allé - Sjælør Boulevard dertil og retur via Havneholmen og Teglholmen som sædvanligt. Det reduceredes dog 7. november 2022 til kørsel ad Sydhavns Plads - P. Knudsens Gade til Borgmester Christiansens Gade, hvorfra der kørtes retur ad almindelig rute. I slutningen af november 2022 blev det muligt at vende ved Sjælør st., så der kunne køres ad almindelig rute i begge retninger. Betjeningen af Ny Ellebjerg st. forventes dog først genoptaget i december 2023.

Linjeføring 

Linje 7A kører mellem Rødovrehallen og Ny Ellebjerg st. Endestationen ved Rødovrehallen er i en vendesløjfe nær sportshallen og overfor Carlsros rækkehuskvarter. Der køres ad Rødovre Parkvej, før der drejes om ad Tårnvej forbi Rødovre Centrum og Rødovre Vandtårn. Med Roskildevej kommer linjen forbi Damhustorvet, før der køres langs med den sydlige bred af Damhussøen. Derefter passeres Ålholm Plads og Ålholm st., før linjen kommer ind i Frederiksberg med højhuset Domus Vista, Solbjerg Kirkegård og Zoologisk Have. Nedenfor Valby Bakke drejes om ad Pile Allé og ved Frederiksberg Runddel af Frederiksberg Allé. På denne passerer linjen Frederiksberg Allé st. og Sankt Thomas Plads, før gaden munder ud i Vesterbrogade. Herfra fortsætter linjen videre forbi Vesterbros Torv og senere Frihedsstøtten og højhuset Radisson Collection Hotel, Royal overfor Københavns Hovedbanegård.

På Bernstorffsgade kører linjen mellem Hovedbanegården og Tivoli. Der er en terminal i den ene side af gaden ved Hovedbanegården, hvor busser mod Rødovrehallen må dreje ind og ud. Længere mod syd af gaden kommer linjen forbi Hotel Villa Copenhagen og Polititorvet. Så fortsættes ad Kalvebod Brygge forbi Rigsarkivet, højhuset Tivoli Hotel, indkøbscentret Fisketorvet og Trafiktårn Øst. Gadenavnet skifter til Vasbygade, hvor linjen blandt andet kommer forbi H.C. Ørstedværket, museet DieselHouse og herberget Himmelekspressen. Så køres der med Teglholmsgade og Støberigade ud på Teglholmen, hvor boligbyggeri har afløst tidligere tiders industri. Det samme er tilfældet på Sluseholmen, som linjen fortsætter tværs igennem ad efter at have krydset Teglværksbroen. Efterfølgende kører linjen ad gaden Sjællandsbroen og Sydhavnsgade til Borgbjergsvej, der fører den videre til Mozarts Plads i kvarteret Musikbyen. Derefter køres ad Borgmester Christiansens Gade og Sjælør Boulevard til Sjælør st. Endelig køres ad Carl Jacobsens Vej og en unavngiven sidegade til endestationen i en sløjfe ved Ny Ellebjerg st.

Fakta 

 Linjeføring
 Rødovrehallen - Rødovre Parkvej - Tårnvej - Roskildevej - Ålholm Plads - Ålholm st. - Roskildevej - Pile Allé - Frederiksberg Allé - Frederiksberg Allé st. - Frederiksberg Allé - Vesterbrogade - Hovedbanegården - Bernstorffsgade - Kalvebod Brygge - Vasbygade - Teglholmsgade - Støberigade - Teglværksbroen - Sluseholmen - Sjællandsbroen - Sydhavnsgade - Borgbjergsvej - > Mozarts Plads >(/< Sigvald Olsens Gade < Louis Pios Gade <) - Borgmester Christiansens Gade - Sjælør Boulevard - Sjælør st. - Carl Jacobsens Vej - Ny Ellebjerg st.

 Overordnede linjevarianter
 Rødovrehallen - Ny Ellebjerg st.
 Damhustorvet - Ny Ellebjerg st. (kun aften)

 Vigtige knudepunkter
 Rødovrehallen, Rødovre Centrum, Damhustorvet, Ålholm Plads, Ålholm st., Zoologisk Have, Frederiksberg Allé st., Hovedbanegården, Fisketorvet, Sjælør st., Mozarts Plads og Ny Ellebjerg st.

 Materiel
 26 elbusser med garageopladning af typen MAN Lion's City 12E garageret hos Anchersen, Jernholmen.

Kronologisk oversigt 
Nedenfor er der gjort rede for permanente og længerevarende midlertidige ændringer. Der er set bort fra ændringer af få dages varighed og de til tider temmelig omfattende ændringer ved sportsbegivenheder, demonstrationer, statsbesøg og lignende.

Referencer

Kilder 
 Køreplaner, trafikkort og løbende meddelelser om omlægninger fra Movia.
 Løbende oversigter over linjeændringer i Busfronten, medlemsblad for foreningen Busfronten.

Eksterne henvisninger 

 Linje 7A på Myldretid
 Linje 7A på Danskebusser.dk

07A
Etableret i 2019